დამსონ იდრისი

ადამსონ ალადე-ბო „დამსონ“ იდრისი (დ. 2 სექტემბერი, 1991) — ბრიტანელ-ნიგერიელი მსახიობი, მეწარმე და კინოპროდიუსერი.   ყველაზე მეტად ცნობილია ჯონ სინგლტონის კრიმინალურ დრამაში „თოვა“, რომლის დებიუტი FX-ზე 2017 წელს შედგა და ექვსი სეზონის შემდეგ 2023 წელს დასრულდა.  დამსონმა ითამაშა მთავარი როლი Netflix-ის 2021 წლის სამეცნიერო ფანტასტიკურ ფილმში „ზღუდის მიღმა“ და  2025 წლის სპორტულ დრამაში „F1“ ჯოშუა პირსის როლში.
ადრეული ცხოვრება
იდრისი დაიბადა პეკჰემში, სამხრეთ-აღმოსავლეთ ლონდონში, იორუბას წარმოშობის ნიგერიულ ოჯახში.  დამსონი  ექვსი შვილიდან უმცროსია. დედა, ფილიპა, მეწარმეა.  იდრისს ადამსონი დაარქვეს ბაბუის, ადამ ალადე იდრისის, საპატივცემულოდ.  დამსონი ფეხბურთს თამაშობდა და ოცნებობდა გამხდარიყო „შემდეგი კრიშტიანუ რონალდო“.   ასევე თამაშობდა რაგბის  და 2002 წელს ხელი ჩამოართვა დედოფალ ელისაბედ II-ს, როდესაც დამსონის გუნდმა მონაწილეობა მიიღო ოქროს იუბილეში.

იდრისი დრამას სწავლობდა ლონდონის ბრუნელის უნივერსიტეტში.  დაამთავრა თეატრის, კინოსა და ტელევიზიის ბაკალავრის ხარისხი წარჩინებით.  მოგვიანებით, 2024 წელს, მიიღო უნივერსიტეტის კურსდამთავრებულთა ჯილდო კულტურასა და შემოქმედებითობაში განსაკუთრებული წვლილისთვის.  დამთავრების შემდეგ, იდრისმა განაგრძო სწავლა ლონდონიში, Identity School of Acting-ში ჯონ ბოიეგასთან, ლეტიცია რაიტთან და მალაჩი კირბისთან ერთად.
კარიერა
ბრუნელში იდრისი შეხვდა მსახიობ კეტი ტაისონს, რომელმაც უთხრა, რომ შეხვედროდა ადე სოლანკეს და გაევლო კასტინგი პიესაში „პანდორას ყუთი“ მონაწილეობისთვის. დამსონმა მიიღო როლი, გააფორმა კონტრაქტი აგენტთან და დაიწყო სხვა სპექტაკლებში თამაში.   ლონდონის სამეფო ეროვნულ თეატრში გამოსვლის შემდეგ, იდრისმა გადაწყვიტა ტელევიზიასა და კინოში როლების შესრულება.  რამდენიმე როლი ჰქონდა ბრიტანულ სერიალებში, მათ შორის „მირანდა“ (2013), „ექიმები“ (2015) და „მსხვერპლი“ (2015).

დამსონის გამორჩეული როლია ფრანკლინ სეინტი, FX-ის კრიმინალურ დრამაში „თოვა“, რომლის პრემიერაც 2017 წლის ივლისში შედგა. „თოვის“ პირველი სეზონი, რომლის მოქმედებაც 1983 წელს ვითარდება, რამდენიმე პერსონაჟის ისტორიებს აერთიანებს, რომელთა ცხოვრებაც ნარკოტიკების გამო ინგრევა.  იდრისმა ვიდეოს საშუალებით ლონდონში კასტინგზე გასვლა მოახერხა, სანამ ლოს-ანჯელესში გაფრინდებოდა, სადაც ჯონ სინგლტონთან ერთად იმყოფებოდა, რომელსაც სურდა დარწმუნებულიყო, რომ იდრისს აქცენტის დაუფლება შეეძლო.  ამერიკული აქცენტის გასაუმჯობესებლად რეპერ WC-სთან მუშაობდა, რომელმაც სამხრეთ-ცენტრალური ლოს-ანჯელესისთვის დამახასიათებელი მანერები ასწავლა.  იდრისმა შესრულებისთვის მაღალი შეფასებები დაიმსახურა; TV Guide-ის მალკოლმ ვენაბლმა „არაჩვეულებრივი და მომხიბვლელი“ უწოდა.  „თოვის“ მეორე სეზონი, რომლის მოქმედებაც 1984 წელს ვითარდება, პრემიერა 2018 წლის ივლისში შედგა.

დამსონმა პირველი კინოროლი 2016 წელს შეასრულა ბრიტანულ თრილერში „მკრთალი განათების ქალაქი“, რომელშიც მთავარ როლს რიზ აჰმედი ასრულებს. 2017 წელს ამერიკული კინოდებიუტი გააკეთა  ფილმში „მეგან ლივი“ კეიტ მარასთან ერთად, რომელიც ამავე სახელწოდების საომარ ფილმში მთავარ როლს ასრულებს. იდრისი ასევე თამაშობს FBI-ის აგენტის როლს 2018 წლის ფილმში „მგზავრი“ ლიამ ნისონთან ერთად; და ითამაშა ფილმში „ფერმერობა“, რომელიც ნიგერიელ-ბრიტანელი მსახიობის, ადევალე აკინუოიე-აგბაჯეს ნახევრად ავტობიოგრაფიული ისტორიაა, რომელმაც ფილმი გადაიღო.  იდრისი თამაშობს აკინუოიე-აგბაჯეს პერსონაჟს რომელიც, მე-20 საუკუნის ბოლოს ბევრი ნიგერიელის მსგავსად, „გადაასახლეს“ დიდ ბრიტანეთში თეთრკანიან ოჯახში უკეთესი ცხოვრების იმედით, ხოლო კეიტ ბეკინსეილი მკაცრ აღმზრდელ დედას განასახიერებს. 2019 წელს იდრისმა ედინბურგის კინოფესტივალზე ბრიტანული ფილმის საუკეთესო მსახიობი კაცის ჯილდო მოიპოვა.  ასევე მონაწილეობს ანთოლოგიური სერიალის „შავი სარკის“ მეხუთე სეზონის მეორე ეპიზოდში „სმიტერინსში“. 

2017 წლის მაისში იდრისმა მოიგო „ახალი ნიჭის ჯილდო“ ლონდონში გამართულ Screen Nation-ის კინოსა და ტელევიზიის მე-12 დაჯილდოებაზე. 

2021 წელს დამსონმა მონაწილეობა მიიღო Netflix-ის სამეცნიერო ფანტასტიკურ ფილმში „ზღუდის მიღმა“.  2023 წელს გახდა Tommy Hilfiger-ის მამაკაცის ტანსაცმლის ბრენდის ამბასადორი.  იდრისი მონაწილეობდა Prada-ს რამდენიმე ბრენდულ კამპანიაში, როგორც ბრენდის ამბასადორი.  2025 წელს ითამაშა ფორმულა 1-ის სარბოლო ფილმში „F1“.  2025 წლის იანვარში გამოცხადდა, რომ იდრისი შეუერთდებოდა ტუსო მბედუს, ამანდლა სტენბერგს და ტოსინ კოულს მხატვრულ ფილმში „სისხლისა და ძვლის ბავშვები“.  2025 წლის 12 მაისს გამოცხადდა, რომ იდრისი ანამარია ვარტოლომეისთან ერთად ითამაშებდა ფილმში „მაილი და ჯულიეტა“, რომლის რეჟისორიც ბილ პოჰლადია. 

სქოლიო

კატეგორია:დაბადებული 1991
კატეგორია:დაბადებული 2 სექტემბერი
კატეგორია:ბრიტანელი მსახიობები
კატეგორია:ცოცხალი ადამიანები